เจฟฟ์ เฮิสต์

เซอร์ เจฟฟรีย์ ชาลส์ เฮิร์สต์ (เกิด 8 ธันวาคม ค.ศ. 1941) เป็นอดีตนักฟุตบอลอาชีพชาวอังกฤษ ในฐานะกองหน้า เขาเป็นผู้เล่นคนแรกที่ทำแฮตทริกในรอบชิงชนะเลิศฟุตบอลโลก เมื่อช่วยให้อังกฤษชนะเยอรมันตะวันตก 4–2 ที่สนามเวมบลีย์ในปี ค.ศ. 1966 จากการเสียชีวิตของเซอร์บ็อบบี ชาร์ลตัน ในเดือนตุลาคม ค.ศ. 2023 เฮิร์สต์จึงกลายเป็นผู้เล่นคนสุดท้ายที่ยังมีชีวิตอยู่จากทีมชุดที่คว้าแชมป์ฟุตบอลโลก
เฮิร์สต์เริ่มต้นอาชีพกับเวสต์แฮมยูไนเต็ดโดยเขาทำได้ 242 ประตูจากการลงเล่นให้ทีมชุดใหญ่ 500 นัด ที่นั่นเขาคว้าแชมป์เอฟเอคัพ ในปี ค.ศ. 1964 และยูโรเปียนคัพวินเนอร์สคัพ ในปี ค.ศ. 1965 เขาถูกขายให้กับสโตกซิตีในปี ค.ศ. 1972 ด้วยค่าตัว 80,000 ปอนด์ หลังจากอยู่กับสโตกมาสามฤดูกาล ซึ่งเขาคว้าแชมป์วอตนีย์คัพในปี ค.ศ. 1973 เขาจบการเล่นฟุตบอลลีกกับเวสต์บรอมมิชอัลเบียนในปี ค.ศ. 1976 เฮิร์สต์ไปเล่นฟุตบอลในไอร์แลนด์ (คอร์กเซลติก) และสหรัฐอเมริกา (ซีแอตเทิลซาวน์เดอร์ส) ก่อนจะกลับมาอังกฤษเพื่อคุมทีมนอกลีกอย่างเทลฟอร์ดยูไนเต็ด เขายังเป็นโค้ชให้กับทีมชาติอังกฤษก่อนที่จะมาเป็นผู้จัดการทีมเชลซีเป็นเวลา 2 ปีตั้งแต่ปี ค.ศ. 1979 ถึง 1981 ต่อมาเขาได้ทำหน้าที่โค้ชให้กับคูเวต เอสซี ก่อนที่จะออกจากวงการเพื่อมุ่งความสนใจไปที่ธุรกิจของเขา
โดยรวมแล้ว เฮิร์สต์ทำไป 24 ประตูจากการลงเล่น 49 นัดให้กับทีมชาติอังกฤษ นอกจากจะประสบความสำเร็จในฟุตบอลโลกปี 1966 แล้ว เขายังได้ลงเล่นในฟุตบอลชิงแชมป์แห่งชาติยุโรป 1968 และฟุตบอลโลก 1970 อีกด้วย เขายังมีอาชีพนักคริกเก็ตช่วงสั้น ๆ โดยได้ลงเล่นในนามทีมเอสเซ็กซ์ในระดับเฟิร์สคลาสในปี ค.ศ. 1962 ก่อนที่จะหันมามุ่งความสนใจไปที่ฟุตบอล
ชีวิตวัยเด็ก.
เฮิร์สต์เกิดที่แอชตันอันเดอร์ไลน์ แลงคาเชอร์ ประเทศอังกฤษ เมื่อวันที่ 8 ธันวาคม ค.ศ. 1941 เขามีน้องสองคน: ไดแอนและรอเบิร์ต ครอบครัวของเขาย้ายไปที่เชล์มสฟอร์ด เอสเซกซ์ เมื่อเขาอายุได้ 6 ขวบ ชาร์ลี เฮิร์สต์ พ่อของเขาเป็นนักฟุตบอลอาชีพที่เคยเล่นตำแหน่งเซ็นเตอร์ฮาล์ฟให้กับบริสตอลโรเวอส์ โอลดัมแอทเลติก และรอชเดล เอเวลิน ฮอปกินส์ แม่ของเขาครอบครัวมาจากกลอสเตอร์เชอร์ ส่วนแม่ของเธอเดิมเป็นชาวเยอรมัน ในวัยรุ่น เขาหลงใหลในฟุตบอลมาก และเคยถูกปรับ 1 ปอนด์เนื่องจากก่อความวุ่นวายหลังจากเตะฟุตบอลเข้าไปในสวนของเพื่อนบ้านอยู่เสมอ
ภายใต้การคุมทีมของพ่อของเขา เฮิร์สต์ลงเล่นให้กับทีมสำรองของฮัลสเตดทาวน์เพียงนัดเดียวเมื่ออายุ "ประมาณ 14 ปี"
ระดับสโมสร.
เวสต์แฮมยูไนเต็ด.
อาชีพนักฟุตบอลของเฮิสต์เริ่มต้นเมื่อเขาเป็นเด็กฝึกหัดของเวสต์แฮมยูไนเต็ดเมื่ออายุ 15 ปี เขาเล่นเคียงข้างกับบ็อบบี มัวร์ในเอฟเอยูธคัพ นัดชิงชนะเลิศ เมื่อปี 1959 ซึ่งแพ้ให้กับแบล็กเบิร์นโรเวอส์ (รวมผลสองนัด 1-2) แต่ทั้งคู่ยังอยู่ในทีมที่คว้าแชมป์รายการ Southern Junior Floodlit Cup (พบกับเชลซี 1-0) ในปีนั้นด้วย เท็ด เฟนตัน ผู้จัดการทีมเวสต์แฮมในขณะนั้นเลือกให้เขาติดทีมชุดใหญ่เป็นครั้งแรกในรายการ Southern Floodlit Cup ที่พบกับฟูลัมในเดือนธันวาคม ค.ศ. 1958 เขาผันตัวมาเป็นนักฟุตบอลอาชีพของสโมสรในอีกสี่เดือนต่อมา และได้รับค่าเหนื่อย 7 ปอนด์ต่อสัปดาห์พร้อมค่าเซ็นสัญญา 20 ปอนด์ การลงประเดิมสนามครั้งแรกของเขาเกิดขึ้นในเดือนกุมภาพันธ์ ค.ศ. 1960 เมื่ออาการบาดเจ็บของผู้เล่นตัวจริงทำให้เฟนตันต้องส่งเฮิสต์ลงเล่นแทน เขาเล่นได้ไม่ดีนักและทีมก็แพ้ไป 3–1 เขาลงเล่นเพียงสองนัดในฤดูกาล 1959–60 และตระหนักว่าบ็อบบี มัวร์มีผลงานที่ดีกว่าในตำแหน่งเดียวกัน เขาลงเล่น 6 นัดในฤดูกาล 1960–61 และพิจารณาอย่างจริงจังที่จะหันไปให้ความสำคัญกับคริกเก็ตเป็นหลัก ในเดือนเมษายน ค.ศ. 1961 รอน กรีนวูด เข้ามาดำรงตำแหน่งผู้จัดการทีมแทนเฟนตัน และเปลี่ยนการฝึกซ้อมของทีมอย่างสิ้นเชิงโดยเน้นที่ทักษะฟุตบอลมากกว่าความฟิตของร่างกาย
เฮิสต์พลาดการฝึกซ้อมช่วงพรีซีซั่นก่อนเริ่มฤดูกาล 1961–62 เนื่องจากการเล่นคริกเก็ต แต่ได้ลงเล่นในตำแหน่งครึ่งซ้ายไป 24 นัด และทำประตูแรกให้กับสโมสรในนัดที่เอาชนะวุลเวอร์แฮมป์ตันวอนเดอเรอส์ 4–2 ในเดือนธันวาคม ค.ศ.1961 อย่างไรก็ตาม เขาพลาดการฝึกซ้อมก่อนฤดูกาลอีกครั้งในช่วงฤดูร้อนของปีถัดมา และถูกดร็อปเนื่องจากมีอาการบาดเจ็บในเกมเปิดฤดูกาล 1962–63 ในเดือนกันยายนของฤดูกาลนั้น กรีนวูดพยายามให้เฮิสต์เล่นเป็นกองหน้า หลังจากตัดสินใจว่าการเล่นเกมรับเป็นจุดอ่อนของกองกลางดาวรุ่งคนนี้ เขาประสบความสำเร็จในการเป็นคู่หูกับจอห์นนี เบิร์น และทำได้ 13 ประตูจาก 27 เกมในดิวิชัน 1 ในขณะที่เบิร์นทำได้ 9 ประตูจาก 30 เกมในฤดูกาล 1962–63 ในช่วงฤดูร้อนของปี ค.ศ. 1963 เขาและสโมสรได้ไปทัวร์พรีซีซันที่นิวยอร์ก และได้รับประโยชน์อย่างมากจากการลงเล่นเจอกับผู้เล่นคุณภาพชั้นนำจากสโมสรต่าง ๆ ทั่วโลกใน International Soccer League ซึ่งเป็นการแข่งขันกระชับมิตร